Marikana-myners se saak vir eers van die rol geskrapDie koppie in Marikana ná ŉ gedenkdiens vir 44 mense wat tydens die staking dood is (23 Augustus 2012) (Foto: AFP Photo/STR) Die saak teen 17 beskuldigdes, wat tereg staan op aanklag van moord en ander ernstige misdade in Marikana in 2012, is in die Noordwes-hooggeregshof van die rol geskrap. Waarnemende regter Andrew Reddy het in die hooggeregshofsitting in die Mogwase-streekhof die punte bekendgemaak wat hy in sy beslissing oorweeg het, waaronder die reg van die beskuldigdes tot ŉ regverdige verhoor, die belange van die families van die oorledenes en die lot van die ooggetuies in die saak. Henry Mamothame, woordvoerder van die Nasionale Vervolgingsgesag, sê die regter het dit verder duidelik gemaak dat die skrap van die saak nie ŉ uitspraak is nie, maar bloot ŉ pouse hangende die uitslag van ŉ hersieningsaansoek wat die beskuldigdes aanhangig gemaak het. Sy besluit sal gedeel word met die regterpresident van die Noordwes-hooggeregshof, die regterpresident van die Gautengse hooggeregshof, die nasionale direkteur van openbare vervolging, die direkteur van openbare vervolging in Noordwes en die kantoor van die staatsprokureur in Pretoria. Dit sal waarskynlik die uitslag van die hersieningsaansoek bespoedig. Die beskuldigdes staan tereg op sewe aanklagte van moord, vier van opsetlike saakbeskadiging, vier aanklagte van roof en drie aanklagte onderskeidelik vir die onwettige besit van vuurwapens en ammunisie. Die aanklagte spruit uit die loondispuut tussen mynwerkers van Lonmin Kareemyn en Impala-platinummyn (Implats) en hul werkgewers toe hulle aan onbeskermde stakings deelgeneem het wat lewensverlies en skade aan eiendom tot gevolg gehad het. Die saak is op die hofrol geplaas vir 6 tot 10 Maart 2023, maar een van die beskuldigdes was op die eerste dag nie teenwoordig nie en die saak het na die volgende dag oorgestaan. “Die staat het op rekord aangedui dat hy gereed is om met die saak voort te gaan, maar die prokureurs vir die verdediging was huiwerig om voort te gaan omdat hulle wou hê die saak moet uitgestel of van die rol geskrap word, hangende die uitslag van die hersieningsaansoek in die Gautengse hooggeregshof.” Mamothame sê die staat het dit teengestaan, aangesien ŉ bevel deur die Noordwes-regterpresident toegestaan is dat die saak mag voortgaan. Die staat glo ook dat dit in die belang van geregtigheid is om met die saak voort te gaan, as mens die families en die samelewing in ag neem. Die saak het laas op 29 November 2022 in die hof voorgekom en is toe volgens die regterpresident se bevel uitgestel. Die hof het nou egter besluit om die saak van die rol te skrap. Mamothame sê die staat neem kennis van en respekteer die hof se besluit. Een van die beskuldigdes dien reeds lewenslange tronkstraf uit vir moord wat met die loonstaking in Marikana in 2012 verband hou.